Parlo ciaeo 04 giugno 2017
A-i tempi da Repubrica de Zena quande e eleçioin se favan à sorte
Fabio Canessa
Genova - Quarchedun o savià che o zeugo do ‘lotto’ o l’è nasciuo à Zena. O se ciammava zeugo do semenäio, perché o semenäio o l’ea a biscioeta da-a quæ se tiava à sòrte i nommi de quelli ch’avieivan compòsto i collegi de governo: a Camia e o Senato. In çittæ s’aiva inandiou un gran gio de scommisse e da lì l’é partio a mòdda. L’ea i urtimi anni do Çinqueçento e l’antiga Repubrica a çercava d’arrezise in pê da mezo a-e guære esterne e sorviatutto interne. E quello scistema stramballou o l’à permisso a-a Liguria de scampâ a-e gren monarchie europee pe quattroçent’anni e passa.
Comme fonçionava a Repubrica? L’urtima ‘constituçion’ a l’é quella do 1576, compimento do travaggio comensou da-o Dria Döia. Trenta çittæn tegnui pe-i ciù onesti indicavan 400 nommi (avanti da reforma s’estraivan da-o Libbo d’Öo di nòbili) che formavan o Gran Conseggio, o Parlamento, ch’o l’aiva a sovranitæ. De quelli, 100 componeivan – delongo à sòrte – o Conseggetto. O Duxe (che za da-o 1528 o duava doî anni e no ciù à vitta) o s’elezzeiva con un meccaniximo ingarbuggiou de nòmine e estraçioin. Con lê inta Scignoria (o Governo) se nominava o Senato, eutto persoñe che controllavan e lezze e favan da contrapeiso a-o Duxe, e a Camia, dozze procuatoî con fonçioin finançiäie. Çinque scindicatoî controllavan tutti. O Duxe o representava scì a Repubrica, ma o l’aiva ciù limitaçioin che libertæ. O poeiva sciortî d’in Paxo solo doe vòtte à l’anno.
Ancheu che se discore de lezze elettorale, co-e votaçioin pe-o scindico da chì à unna settemaña, fa rie pensâ à un Stato donde e careghe pubriche en çernue abrettio. Beseugna però calummâse into scenäio politico d’alantoa, quande a-i partii politichi corrispondeiva e famigge patriçie. Da unna parte i nòbili ‘vegi’, quelli de sangue, da l’atra i ‘neuvi’, i mercanti inricchii che s’aivan accattou o titolo. A lògica, s’accapisce, a no l’ea quella da legittimaçion democratica ma ciufito a rotaçion periòdica di gruppi de poei, coscì che tutti comandessan un pittin. L’unico programma politico o l’ea ammuggiâ di dinæ. E a-e gente, fòscia, a l’anava fiña ben coscì.
Lescico
alantoa – allora, all’epoca
biscioeta – bussolotto
calummâse – calarsi
Camia – Camera
çernue – scelte
Conseggetto – Minor Consiglio
Duxe – Doge
Gran Conseggio – Maggior Consiglio
Paxo – Palazzo Ducale
tegnui pe – considerati
© Riproduzione riservata
ita_Latn lij_Latn bug_Latn lij_Latn lij_Latn lij_Latn lij_Latn ita_Latn lmo_Latn gla_Latn lij_Latn ita_Latn ita_Latn lij_Latn ita_Latn srd_Latn lij_Latn ita_Latn